**Néstor Gorosito** (s. 14. toukokuuta 1964) on argentiinalainen jalkapallovalmentaja ja entinen keskikenttäpelaaja. Joulukuusta 2015 lähtien hän on toiminut espanjalaisen UD Almerían päävalmentajana.

Ura pelaajana
-------------

Gorosito aloitti pelaajauransa perinteikkäässä argentiinalaisseura River Platessa 1982. Hän nousi nopeasti seuran avainpelaajien joukkoon ja oli voittamassa Argentiinan mestaruutta 1985/86. Gorosito siirtyi River Platesta CA San Lorenzoon 1988, jossa voitti Argentiinan liigan maalikuninkuuden. Euroopan kentille Gorosito siirtyi 1989 edustaen kolme kautta itävaltalaista FC Swarowski Tirolia, jonka kanssa voitti kaksi maan mestaruutta.

Gorosito palasi 1992 kotimaahansa ja pelasi kaksi vuotta San Lorenzossa ennen siirtymistään chileläiseen Universidad Católicaan. Kaudella 1996 hän pelasi kuusi ottelua Japanissa Yokohama F. Marinosissa. Hän päätti pitkän uransa Universidadissa vuonna 2000.

Argentiinan maajoukkuepaidassa Gorosito esiintyi 12 kertaa. Hän oli vuonna 1993 Copa Américan mestaruuden voittaneessa joukkueessa, muttei koskaan edustanut maataan MM-tasolla. 

### Meriitit pelaajana

* Argentiinan mestaruus: 1986
* Itävallan mestaruus (2): 1990, 1991
* Copa América: 1993

Ura valmentajana
----------------

Valmennusuransa Gorosito aloitti Club Atlético Nueva Chicagossa vuonna 2002. Tämän jälkeen hän on toiminut lukuisten suurien argentiinalaisseurojen valmentajana, mutta huippumenestystä ei ole tullut. Argentinos Juniorsin Gorosito luotsasi Copa Sudamericaan 12 vuoden tauon jälkeen. Joukkue selvisi aina välieriin saakka, kunnes hävisi Estudiantesille. 

Vuonna 2009 Gorosito siirtyi River Platen päävalmentajaksi, mutta erosi pian kauden alettua kehnojen tulosten vuoksi. 

Tammikuussa 2010 Gorosito debytoi valmentajana Euroopassa siirryttyään Primera Divisiónin jumboksi juuttuneen Xerez CD:n päävalmentajaksi.  Hän ei kuitenkaan onnistunut nostamaan seuraa pois sarjan hänniltä ja tuloksena oli putoaminen Segundaan. 

Syyskuussa 2011 Gorosito palasi valmentajaksi kotimaahansa, kun hänestä tuli Argentinos Juniorsin uusi päävalmentaja.  Hän jätti tehtävänsä jo helmikuussa 2012 loukkaannuttuaan vakavasti auto-onnettomuudessa.  Hän palasi valmentajaksi jälleen lokakuussa 2012 Club Atlético Tigren päävalmentajana.  Gorosito johdatti Tigren Copa Sudamericanan finaaliin 2012. Hyvästä menestyksestä huolimatta Gorosito jätti joukkueen kesällä 2013 riitauduttuaan seuran johdon kanssa. Gorosito palasi kaudeksi 2015 Argentinos Juniorsin peräsimeen.

Joulukuussa 2015 Gorosito palasi Espanjaan, kun hänestä tuli Segunda Divisiónin viimeiseksi vajonneen UD Almerían päävalmentaja.

Lähteet
-------

1. ↑  Xerez appoint Gorosito as new coach[vanhentunut linkki]
2. ↑  Javi López, nuevo entrenador del Xerez
3. ↑  Gorosito es el nuevo entrenador de Argentinos Juniors
4. ↑  Gorosito resigns after car crash
5. ↑  "Pipo" Gorosito arranca como nuevo entrenador de Tigre
6. ↑  Brazil's Sao Paulo wins Copa Sudamericana
7. ↑  Gorosito renunció en medio de un conflicto con los dirigentes y ya asoma su sucesor
8. ↑  ARGENTINOS TURN TO GOROSITO TO LIFT THEM AFTER BORGHI DEPARTURE
9. ↑  Nestor Gorosito, confirmed as third Almería coach this season (Arkistoitu – Internet Archive)

  


|  |  |  |
| --- | --- | --- |
| Edeltäjä:**José Ángel Ziganda** | **Xerezin päävalmentaja**1–6/2010 | Seuraaja:**Javi López** |

|  |  |  |
| --- | --- | --- |
| Edeltäjä:**Joan Carrillo** | **UD Almerían päävalmentaja**1–6/2010 | Seuraaja:**–** |